Candidata lui Dan Voiculescu întărește declarațiile pro-ruse: ”România trebuie să aibă exerciții comune, colaborare cu Rusia”

Ramona Ioana Bruynseels, candidata partidului lui Dan Voiculescu la prezidențiale, a revenit marți cu o postare pe Facebook în care își confirmă agenda pro-rusă, afirmând că vrea ca România să aibă exerciții militare comune cu Rusia.

”Când am răspuns întrebării, mă refeream la faptul că România, membră a NATO, trebuie să aibă exerciții comune, colaborare cu Rusia. Suntem, împreună cu Rusia, implicați în tot ce se întâmplă în regiunea noastră și împreună trebuie să veghem asupra stabilității regionale”, a scris ea, cu referire la declarația de luni de la Digi 24, când spusese că ”Suntem împreună cu Rusia parte a NATO, trebuie să ne continuăm exercițiile bilaterale și exercițiile din cadrul NATO pe partea militară”.

Reamintim că aliații NATO au încetat orice colaborare militară cu Rusia după anexarea ilegală a Crimeei și raptul teritorial din estul Ucrainei. Mai mult, NATO a luat o serie de măsuri menite să contracareze postura agresivă a Rusiei la Marea Neagră, având în vedere provocările constante ale Kremlinului față de statele est-europene.

Postarea completă de marți a Ramonei Bruynseels:

Am văzut postările și știrile care au apărut, ca urmare a emisiunii de aseară, de la Digi24. În primul rând, mă bucur că sunt urmărită și le mulțumesc celor care au găsit timp să scrie despre mine. Apreciez și criticile și sfaturile bune.

Sunt convinsă, însă, că nu pune nimeni la îndoială faptul că NU aș ști structura NATO și relațiile ei cu Rusia.

Pentru cine nu știe, am fost inclusiv, câțiva ani, reporter voluntar în presa militară, la Radio și TVR Cluj. Mai jos, o amintire din timpul unui exercițiu militar NATO de la Turda, cu colegi din mai multe țări. A fost o onoare și o plăcere să lucrez cu trupele României, respectiv, Corpul IV Armata Teritorial Transilvania, și cele ale NATO.

În cealaltă fotografie sunt alături de Anders Fogh Rasmussen, fost secretar general NATO, care mi-a fost profesor la Harvard.

Când am răspuns întrebării, mă refeream la faptul că România, membră a NATO, trebuie să aibă exerciții comune, colaborare cu Rusia. Suntem, împreună cu Rusia, implicați în tot ce se întâmplă în regiunea noastră și împreună trebuie să veghem asupra stabilității regionale. A fost o inversiune a topicii frazei, care a generat această neînțelegere.

Da, am avut o exprimare nefericită și a fost speculată ca atare.

Sursa foto: Contul personal de Facebook